Annak eldöntésekor, hogy egy erőfölényben lévő vállalkozás és annak ügyfelei között a tömeges postai küldemények kézbesítésére vonatkozóan kötött szerződések keretében nyújtott árengedményrendszer, amely rendszert a következők jellemzik:

— egy 6%‑tól 16%‑os mértékig terjedő skála,

— arra vonatkozó feltétel, hogy a referencia‑időszak végén az erőfölényben lévő vállalkozás kiigazítást végez, amennyiben a kézbesített küldemények mennyisége nem felel meg a kezdeti becslésnek, és

— abban az értelemben vett visszamenőleges hatály, hogy amennyiben a küldemények eredetileg meghatározott küszöbértékét meghaladják, az árengedmény év végén megállapított mértéke az érintett időszakban kézbesített valamennyi küldeményre vonatkozik, és nem csak a kezdetben becsült mennyiséget meghaladó küldeményekre,

és amely rendszert egy erőfölényben lévő vállalkozás vezetett be, az EK 82. cikket sértő, a piacról kiszorító hatással rendelkezhet‑e, az ügy összes körülményét meg kell vizsgálni, különösen az árengedmény adásának feltételeit és módjait, az érintett vállalkozás erőfölényének terjedelmét és az érintett piac sajátos versenyfeltételeit. Az a körülmény, hogy az említett árengedményrendszer a piacon megtalálható ügyfélkör nagy részét lefedi, hasznos információval szolgálhat e gyakorlat jelentőségéről és piacra kifejtett hatásáról, mivel megerősítheti a versenyellenes kiszorító hatás valószínűségét.

E tekintetben először is a szerződő feleknek az erőfölényben lévő vállalkozással szembeni szerződéses kötelezettségei és a rájuk gyakorolt nyomás különösen súlyos lehet akkor, ha az engedmény nemcsak az e vállalkozás termékeinek ezen szerződő fél által a figyelembe vett időszakban való vásárlásainak növekedésétől függ, hanem kiterjed ezen vásárlások egészére is. Ily módon az erőfölényben lévő vállalkozás termékeire vonatkozó vásárlások viszonylag enyhe változásai a szerződő felek tekintetében aránytalan hatásokat eredményeznek. Egy viszonylag hosszú referencia időszak során értékesített mennyiség függvényében adott árengedmények valamennyi rendszerének velejárója az, hogy a referencia‑időszak végén nő a vásárlóra nehezedő nyomás, hogy elérje az előny megszerzéséhez szükséges vásárlási mennyiséget, vagy hogy elkerülje az egész időszakra nézve előre látható veszteséget. Következésképpen az ilyen árengedményrendszer lehetővé teheti az erőfölényben lévő vállalkozás számára, hogy a saját ügyfeleit könnyebben magához kösse, valamint a versenytársai ügyfeleit magához csábítsa, és ezáltal az érintett piacon a kereslet versenynek kitett részét a saját javára elszívja. Ez a szívóhatás még erősebb akkor, ha az árengedmények különbségtétel nélkül vonatkoznak a kereslet vitatható, illetve a törvényi monopólium körébe tartozó nem vitatható részére is.

Másodszor a rendkívül jelentős piaci részesedés az azzal rendelkező vállalkozást olyan hatalmi helyzetbe hozza, amely azt kötelező partnerré teszi, és amely a független magatartás lehetőségét biztosítja számára. E körülmények között az említett vállalkozás versenytársai számára különösen nehéz jobb ajánlatot tenni az eladások egész volumenére alapított engedményekkel szemben. Tekintettel a jelentősen nagyobb piaci részesedésére, az erőfölényben lévő vállalkozás általában kikerülhetetlen kereskedelmi partnernek minősül a piacon.

E körülmények között valamely vállalkozás által alkalmazott olyan árengedményrendszer, amely az ügyfelek e vállalkozás irányába való formális elkötelezése nélkül mégis arra irányul, hogy megnehezítse azt, hogy ezen ügyfelek a beszerzéseikkel a versenytárs vállalkozásokhoz forduljanak, versenyellenes kiszorító hatást fejt ki.

(vö. 23–25., 33–35., 40., 42., 50. pont és a rendelkező rész 1. pontja)